AQ กลับเทรดวันแรกทรุด 50% ลุ้นแผนธุรกิจชัดเจนเร็วนี้!
AQ กลับเทรดวันแรกทรุด 50% ลุ้นแผนธุรกิจชัดเจนเร็วนี้! โดยราคาหุ้นปิดตลาดวันนี้ ที่ระดับ 0.11 บาท เปิดตลาดที่ 0.30 บาท สูงสุดที่ 0.31 บาท ต่ำสุดที่ 0.10 บาท ด้วยมูลค่าซื้อขาย 2.16 พันล้านบาท
9 ต.ค. 2560

ผู้สื่อข่าวรายงานว่า บริษัท เอคิว เอสเตท จำกัด (มหาชน) หรือ AQ ปิดตลาดวันนี้ อยู่ที่ 0.11 บาท โดยเปิดตลาดที่ราคา 0.30 บาท สูงสุดที่ 0.31 บาท ต่ำสุดที่ 0.10 บาท ด้วยมูลค่าซื้อขาย 2.16 พันล้านบาท

ทั้งนี้หุ้น AQ กลับเข้ามาซื้อขายในตลาดหลักทรัพย์แห่งประเทศไทยวันนี้เป็นครั้งแรกในรอบกว่า 2 ปี หลังจากถูกห้ามซื้อขายตั้งแต่วันที่ 17 พฤศจิกายน 2558 โดยราคาหุ้นก่อนถูกพักการซื้อขายอยู่ที่ 0.22 บาท
อย่างไรก็ตามเป็นที่น่าจับตามองว่าบริษัทฯจะมีแผนการดำเนินงานอย่างไรต่อไป สำหรับประเด็นของที่ดินจำนวน 4,323 ไร่ ตั้งอยู่ตามแนวถนนบางนา-ตราด (ทางหลวงหมายเลข 34) ถนนกรุงเทพฯ-ชลบุรีสายใหม่ (มอเตอร์เวย์) และวัดเกาะแก้ว ซึ่งก่อนหน้านี้ AQ กับบริษัทโกลเด้นฯ และบริษัทโปรเกรสฯ ที่เป็นผู้ถือหุ้นใหญ่ในบริษัทโกลเด้นฯ ได้ตกลงเข้าทำสัญญาจัดการทรัพย์สินและแบ่งผลประโยชน์ มีระยะเวลา 3 ปี ระหว่างวันที่ 16 ตุลาคม 2558 ถึงวันที่ 16 กันยายน 2561 โดยให้ AQ เป็นผู้มีอำนาจเบ็ดเสร็จในการประนอมหนี้ รวมถึงบริหารจัดการในการขายที่ดินเพียงผู้เดียว
โดยเบื้องต้นมีรายงานเกี่ยวกับการดำเนินการ 2 แนวทาง คือ AQ จะเดินหน้าพัฒนาที่ดินผืนดังกล่าวให้กลายเป็นพื้นที่ใช้สำหรับเชิงพาณิชย์ หรือ จำหน่ายให้กับผู้พัฒนาอสังหาริมทรัพย์รายอื่น อย่างไรก็ตามหากมีความคืบหน้าในประเด็นดังกล่าวทางทีมงาน “ข่าวหุ้นธุรกิจ” จะรายงานให้ทราบในครั้งต่อไป